炮仗

炮仗，又叫鞭爆、鞭炮、爆竹、炮竹、紙炮仔等，起源至今有2000幾年歷史。鞭炮最開始主要用嚟驅魔避邪，到咗而家，華人響傳統節日、婚禮喜慶、各類慶典、廟會活動等場合幾乎都會燒炮仗，特別係響新年期間，炮仗嘅使用量超過全年用量嘅一半。

歷來嘅名 
炮仗嘅叫法上各個歷史時期唔同，個名由「爆竹」、「爆竿」、「炮仗」一直到「鞭炮」，響鞭炮煙花之鄉嘅湖南省長沙市嘅瀏陽同埋鄰近地區，啲人仍然將體積大、火藥多同埋爆炸力強嘅單個鞭炮稱為「爆竹」。

來源 
據講炮仗起源於爆竹。自古以來流傳一種講法：好耐以前，每年農曆除夕夜晚會出現一種叫「年」嘅猛獸，為咗嚇走呢種猛獸，啲人於是響屋企門口燒竹節，由於竹腔內嘅空氣受熱膨脹，竹腔爆裂，從而發出巨響，藉此驅趕年獸。隨住火藥嘅發明，火藥爆竹取代咗以往嘅竹節爆竹。

現時處境 
大約響20世紀末，中國禁止喺城市燒炮仗，但並冇得到完全嘅施行，近年來有條件准燒煙花炮仗，香港政府就喺六七暴動過後立例全面禁止燒煙花炮仗，但每逢傳統節慶，特別係春節期間，新界尤其係鄉郊地區依然有人燒。響東南亞華人地區，有部分國家明文禁止煙花炮仗，但同樣只係形式。現時炮仗喺華人地區過年期間重好常見。

農曆新年
中國生活同禮俗